નામદેવ વિઠ્ઠલ ભગવાનના અનન્ય ભક્ત હતા. ખૂબ જ નાની ઉંમરે તેમણે ભગવાન વિઠ્ઠલનાં દર્શન કર્યાં હતાં. તે ભગવાન સાથે વાર્તાલાપ પણ કરતા. ભગવાન અને ભક્તની અનન્ય જોડી સમગ્ર મહારાષ્ટ્ર પંથકમાં પૂજાપાત્ર હતી. નામદેવની ખ્યાતિથી સૌ પ્રભાવિત હતા. ગોરાજી પણ તેમને જાણતા હતા છતાં નામદેવના માથા પર થાપીની ચોટ કરતા રહ્યા. આ જાણી મુક્તાબાઈથી રહેવાયું નહીં. તેમણે પૂછ્યું : ‘કાકા ! આ શું કરો છો ? હજુ તમે અમારામાંથી કોણ કાચું છે તે જણાવ્યું નહીં.’ કાકાએ અંતે જણાવ્યું કે, ‘આ બધામાં નામદેવનો ઘડો કાચો છે.’